کاغذی_کرنسی
کاغذی کرنسی کا انجام
10 اپریل 2016 کو آسٹریا کے ایک بینک Heta Asset Resolution AG نے اپنے سینیئر کھاتے داروں کے اکاونٹ سے 54 فیصد کٹوتی (bail in) کا اعلان کیا ہے تا کہ بینک کو درپیش 8.5 ارب ڈالر کے خسارے کا ازالہ کیا جا سکے۔ جون 2016 میں جب بیلجیئم کا آپٹما بینک فیل ہوا تو نہ میڈیا میں کوئی خبر آئی نہ بیلجیئم کے ریگولیٹر اور ECB کی ویب سائٹ پر اس کا تذکرہ ہوا۔ 3 مئی 2017ء کو پورٹے ریکو (Puerto Rico) نے دیوالیہ ہونے کا اعلان کر دیا ہے۔ پورٹے ریکو 34 لاکھ کی آبادی رکھنے والا امریکی حکومت کے ماتحت علاقہ ہے جس پر 74 ارب ڈالر کا قرضہ اور 49 ارب ڈالر کے پینشن واجبات ہیں۔ یہ امریکی تاریخ کی سب سے بڑی میونسپل بینک رپٹسی (bankruptcy) ہے۔ پورٹے ریکو کی بیشتر آبادی نہایت غریب ہے مگر اوسطاً ہر فرد پر 15٫637 ڈالر کا قرضہ واجب الادا ہے جو امریکا کی 50 ریاستوں کے اوسط سے دس گنا زیادہ ہے۔ 7 جون 2017ء کو اسپین کے چھٹے سب سے بڑے بینک Banco Popular کو دیوالیہ قرار دے دیا گیا جس کی وجہ سے شیئر ہولڈروں کو شدید نقصان برداشت کرنا پڑا۔ 23 جون 2017 کو اٹلی کے دو بڑے بینکوں (Veneto Banca اور Banca Popolare di Vicenza) کو کنگال قرار دے دیا گیا حالانکہ صرف چند دنوں پہلے اٹلی کے وزیر معیشت Pier Carlo Padoan نے یقین دھانی کرائی تھی کہ ایسا کوئی ارادہ نہیں ہے۔ ان دونوں بینکوں پر مجموعی طور پر 60 ارب یورو کے واجبات ہیں۔ 29 اگست 2017ء کو روس کا چوتھا سب سے بڑا بینک (Otkritie Bank) ڈوب گیا جسے سینٹرل بینک آف رشیا نے بیل آوٹ کر دیا۔ اس کے صرف تین ہفتوں بعد روس کا ایک دوسرا بینک (B&N Bank) بھی دیوالیہ ہو گیا۔ 2017ء کے اختتام تک روس کے سینٹرل بینک نے انہیں 15 کھرب روبل (25 ارب ڈالر) فراہم کیے مگر انہیں اب بھی مزید 10 کھرب روبل کی ضرورت ہے۔ 25 ستمبر 2018 کو اپنے شیئر ہولڈروں سے فراڈ کرنے کے جرم میں امریکا کے بینک Bankrate Inc. کے چیف فائینینشیئل آفیسر Edward DiMaria کو عدالت نے دس سال قید اور دو کروڑ ڈالر جرمانے کی سزا سنائی۔ 21 فروری 2020ء کو امریکی عدالت نے Wells Fargo بینک پر تین ارب ڈالر کا جرمانہ کیا۔ یہ امریکا کا چوتھا سب سے بڑا بینک ہے۔ 5 مارچ 2020ء کو انڈیا کی حکومت نے ملک کے چوتھے سب سے بڑے نجی بینک 'یس بینک' کو اپنی تحویل میں لے لیا کیونکہ شیڈو بینکنگ بحران کا خطرہ بڑھ رہا تھا۔ اس بینک کے کھاتے دار اب 50 ہزار روپے سے زیادہ کی رقم نہیں نکال سکتے۔ انڈیا کی حکومت 2018ء میں IL&FS کو اور 2019ء میں دیوان ہاوسنگ فائنینس کارپوریشن کو کنگالی سے بچانے کے لیے اسی طرح کی مداخلت کر چکی ہے۔ مارچ 2021ء کے آخری ہفتے میں Archegos Capital Management کو صرف چند دنوں میں 20 ارب ڈالر کا خسارہ ہوا۔ چونکہ اس ادارے میں Credit Suisse Group AG کی بڑی سرمائیہ کاری تھی اس لیے کریڈٹ سوئیس کو بھی لگ بھگ 5 ارب ڈالر کا نقصان ہوا۔ 20 مارچ 2023ء تک کریڈٹ سوئیس بینک کو بونڈ مارکیٹ (Additional Tier 1 market) میں مزید 17 ارب امریکی ڈالر کا نقصان ہوا اور اسے ایک دوسرے حریف سوئیس بینک UBS میں ضم کر دیا گیا۔ اس طرح سوئزرلینڈ کے 167 سالہ پرانے اور دنیا کے 30 اہم اور globally systematically important بینکوں میں سے ایک بینک کا اختتام ہوا۔ 8 مارچ 2023ء کو امریکا کا سلورگیٹ بینک کنگال ہو گیا۔ دو دن بعد جمعہ کو سلیکون ویلی بینک (SVB) ڈوب گیا جب جمعرات کو صرف ایک دن میں کھاتہ داروں نے 42 ارب ڈالر بینک سے نکال لیے۔ یہ امریکی تاریخ کا دوسرا سب سے بڑا بینک رن تھا۔ اور اس کے دو دن بعد امریکی حکام نے سگنیچر بینک کو اتوار کے دن اپنی تحویل میں لے لیا۔ صرف ایک ہفتے میں تین امریکی بینکوں کے ڈوبنے کی وجہ سے کھاتے داروں کا بینکوں سے اپنی رقم نکالنے کا رجحان کم نہیں ہوا۔ اس لیے نئے قوانین بنائے گئے کہ ڈوبتے ہوئے بینک امریکی حکومت سے بونڈز کی face value پر قرض حاصل کر سکیں گے حالانکہ بونڈز کی مارکیٹ ویلو ہمیشہ فیس ویلو سے کم ہوتی ہے۔ 15 مارچ 2023ء کو خبر آئی کہ کیلیفورنیا کے فرسٹ ریپبلک بینک کے شیئر کو کچرے کا درجہ دے دیا گیا ہے۔ صرف دیڑھ مہینے بعد یکم مئی 2023ء کو کیلیفورنیا کا 38 سال پرانا فرسٹ ریپبلک بینک FRC اُس وقت ڈوب گیا جب بینک کے صارفین نے اس بینک سے اپنے 100 ارب ڈالر نکال لیے اور اس کے شیئر کی قیمت 97 فیصد گر گئی۔ حکام نے اسے اپنی تحویل میں لے لیا اور پھر اسے جے پی مورگن بینک نے سب سے زیادہ بولی لگا کر خرید لیا۔ یہ امریکی تاریخ کا دوسرا سب سے بڑا بینک کا دیوالیہ پن ہے۔ FRC بینک اثاثوں کے لحاظ سے امریکی بینکوں میں 14 نمبر پر تھا۔ مارچ 2023ء کے اختتام پر اس کے اثاثے 233 ارب ڈالر تھے اور اس کی 84 برانچ تھیں۔